《玉漏迟 通宵》
明代·高濂

夜来人醉也，今宵灯月，恍然畴昔。云洗天空，三匝灯金月璧。

香飘越女吴姬，弄春声、秦箫楚笛。闹穰穰、玉宇尘飞，瑶阶人集。

更忘眠怜夜饮，醉月影西沉，漏声残滴。月色灯辉，百岁几番同得。

一度春光过了，增一遍、消磨堪惜。况明朝，风景又非今夕。

作者简介：明浙江钱塘人，字深甫，号瑞南。所著《遵生八笺》成书于万历十九年，对养生保健等方法，收辑甚备。另有《雅尚斋诗》。